b'\n_START_ARTICLE_\nKas nori nu\xc5\xbeudyti Mi\xc4\x85?\n_START_SECTION_\nSiu\xc5\xbeetas\n_START_PARAGRAPH_\nSerialui dar nepasirod\xc5\xbeius eteryje, jis jau tapo Lietuvos pramog\xc5\xb3 pasaulio naujiena, pakurs\xc4\x8diusi\xc4\x85 aib\xc4\x99 klausim\xc5\xb3: ar i\xc5\xa1 ties\xc5\xb3 daininink\xc4\x97 Mia visiems laikams i\xc5\xa1si\xc5\xbead\xc4\x97jo seno mylimojo ir susirado nauj\xc4\x85, ar aktorius Ram\xc5\xabnas Rudokas jos kelyje\xc2\xa0\xe2\x80\x93 tik kolega? Kod\xc4\x97l, anks\xc4\x8diau noriai dalijusi interviu, dabar Mia atsitveria tylos siena? Populiariausias klausimas\xc2\xa0\xe2\x80\x93 ar tikrai daininink\xc4\x97s gyvybei kilo pavojus?_NEWLINE_Kai kurie pasakojimo momentai taip susipyn\xc4\x99, kad sunku atskirti, kur\xc2\xa0\xe2\x80\x93 Mios realaus gyvenimo aidas, o kur\xc2\xa0\xe2\x80\x93 fantazijos vaisius. Persona\xc5\xbeai \xc5\xa1ioje istorijoje i\xc5\xa1gyvena ne tik jos, bet ir savo audringas dramas. \xc4\x8cia nestinga meil\xc4\x97s, neapykantos, kar\xc5\xa1t\xc5\xb3 emocij\xc5\xb3. Mios bute ir dar keliose vietose yra sumontuotos sekimo vaizdo kameros, tod\xc4\x97l \xc5\xbei\xc5\xabrovai serial\xc4\x85 daugeliu atveju \xc5\xbei\xc5\xabri kaip realyb\xc4\x97s \xc5\xa1ou, patys gal\xc4\x97dami pasijusti detektyvais._NEWLINE_\xc5\xbdmoni\xc5\xb3, link\xc4\x97jusi\xc5\xb3 Miai bloga, b\xc5\xabta nema\xc5\xbeai. Privatus detektyvas Rimas (akt. Aleksas Kazanavi\xc4\x8dius) pasamdomas i\xc5\xa1siai\xc5\xa1kinti, kas trok\xc5\xa1ta Mios mirties. \xc4\xaetariam\xc5\xb3j\xc5\xb3 ratas\xc2\xa0\xe2\x80\x93 platus. \xc5\xa0e\xc5\xa1\xc4\x97lis krinta ant vis\xc5\xb3 i\xc5\xa1 eil\xc4\x97s: ir ant Mios mylimojo, plastikos chirurgo (akt. Ram\xc5\xabnas Rudokas), ir ant jo slaptos meilu\xc5\xbe\xc4\x97s, kuri dedasi gera daininink\xc4\x97s drauge (akt. Donata Kielait\xc4\x97). Tarp \xc4\xaftariam\xc5\xb3j\xc5\xb3 nestinga ir toki\xc5\xb3 asmen\xc5\xb3, kuri\xc5\xb3 pavard\xc4\x97s kone kasdien linksniuojamos pramog\xc5\xb3 skiltyse. Keistoje istorijoje dalyvauja pami\xc5\xa1\xc4\x99s gerb\xc4\x97jas (akt. Mindaugas Ancevi\xc4\x8dius), nuolatinis Mios pakeleivis vadybininkas (akt. Algirdas Gradauskas), keistus patarimus dainininkei dalijantis senas, gudrus lapinas (akt. Adolfas Ve\xc4\x8derskis). S\xc4\x85mokslo teorijoje netik\xc4\x97tai blyksteli detektyvo \xc5\xbemonos (akt. Monika Bi\xc4\x8di\xc5\xabnait\xc4\x97) akys. Pasirodo, ji neretai vie\xc5\xa1i kito vyro lovoje. Be to, moters brolis (akt. Tomas Kliukas) kaltina Mi\xc4\x85 i\xc5\xa1 jo pavogus hit\xc4\x85 ir sugadinus karjer\xc4\x85\xe2\x80\xa6 Ai\xc5\xa1kumo \xc4\xaf \xc5\xa1i\xc4\x85 ne\xc5\xa1vari\xc4\x85 istorij\xc4\x85 \xc4\xafne\xc5\xa1a \xc4\xafveltos gra\xc5\xbeiosios detektyvo sekretor\xc4\x97s mama (akt. Larisa Kalpokait\xc4\x97).'